**Tájékoztató a gyümölcs termőhelyi kataszterbe sorolás, a gyümölcsültetvény telepítés engedélyezésének eljárásáról, a gyümölcs ültetvénykataszter vezetéséről**

A gyümölcsültetvények engedélyezésének feltételeit, a gyümölcsültetvény kataszter vezetésének követelményeit a termőföld védelméről szóló 2007. évi CXXIX. törvény határozza meg. E törvény gyümölcsültetvényekre vonatkozó részét előbb 2014. január 1-jei, majd 2015. május 2-ai hatállyal módosította az országgyűlés. A törvényalkotó egyben felhatalmazta a földügyért felelős minisztert, hogy rendelettel állapítsa meg „*a gyümölcs termőhelyi kataszteri eljárás szabályait, a gyümölcs termőhelyi kataszterből való adatszolgáltatás rendjét, valamint a gyümölcsültetvény telepítés engedélyezésének eljárását és a gyümölcsültetvény-kataszter vezetésének szabályait”.* A részletes szabályokat tartalmazó miniszteri rendelet ugyan még nem készült el, de a törvényi szabályozás és a rendelet elkészült szakmai tervezete alapján már tisztázottak a követendő eljárások.

A változtatások indokai

A minisztérium vezetői a gyümölcstermesztésre alkalmas földterületek fokozott védelme érdekében szükségesnek látták, hogy a gyümölcstelepítés engedélyezéséhez készített termőhelyi ökológiai szakvéleményekből egységes **gyümölcs termőhelyi kataszter** jöjjön létre. A szakmai döntések megalapozásához nélkülözhetetlen **gyümölcs ültetvénykataszter** –ami a termesztésben lévő gyümölcsültetvények nagyságát és szakmai adatait tartalmazná - a törvény 2007-ben történt megalkotása óta sem jött létre, az ültetvény engedélyezésben és a nyilvántartásban résztvevő számos szereplő, valamint a gyümölcstermelők megfelelő együttműködésének hiányában. A termelők jogkövető magatartásának elősegítésére szükség volt a telepítés-engedélyezési eljárás, az ültetvénykataszterbe bejegyzendő adatok beszerzésének egyszerűsítésére és az összes gyümölcsültetvényekkel kapcsolatos hivatalos eljárás egy szervezethez történő átcsoportosítására.

Az új törvényi előírások

- A gyümölcstermesztésre való ökológiai alkalmasság alapján a vizsgált földterületek a következő minősítéssel jegyezendők be a gyümölcs termőhelyi kataszterbe:

a) I. osztályú, termesztésre kiválóan alkalmas,

b) II. osztályú, termesztésre alkalmas,

c) termesztésre feltételesen alkalmas, vagy

d) termesztésre alkalmatlan.

- Mind a fatermetű, mind a bogyós gyümölcsök esetében a korábbinál lényegesen nagyobb, egységesen 3000 m2 feletti ültetvények telepítéséhez szükséges engedély.

- A korábban művelés alól kivett területeken – az újrahasznosítási eljárás nélkül - engedélyezhető a gyümölcsültetvény telepítése.

- A telepítési engedély érvényessége a korábbi 2 helyett 3 év.

- A Nemzeti Fajtajegyzéken vagy az Unió más tagállamainak fajtajegyzékén nem szereplő fajták telepítésének szándéka esetén kísérleti ültetvény engedélyezhető.

- Az önerős telepítésekhez nem szükséges a szakmaközi szervezet előzetes véleménye.

- A törvény a miniszteri rendelet hatáskörébe utalja annak meghatározását, mely gyümölcsfajok telepítéséhez szükséges engedély. Így kikerülhet az engedélyezés köréből a mára egy-kétéves kultúrává vált szamóca.

- A törvénybe bekerült a gyümölcsültetvény művelésének kötelezettsége. Amennyiben a nem művelt gyümölcsültetvény növény-egészségügyi kockázatot jelent a szomszédos ültetvényre; vagy a műveletlen gyümölcsültetvény más földrészlet megközelítését akadályozza, a növénytermesztési hatóság a nem művelt ültetvény kivágását is elrendelheti.

- Az engedély nélkül vagy az engedélytől eltérően végzett ültetvénytelepítés eddig nem járt szankcióval, most már 200.000 Ft-ig terjedő mulasztási bírsággal sújtható.

A gyümölcs termőhelyi kataszter vezetésének, az ültetvénytelepítés engedélyezésének rendje

Mindkét eljárást a Nemzeti Élelmiszerlánc-biztonsági Hivatalnál kell kezdeményezni. A gyümölcs termőhelyi kataszterbe történő felvétel vagy ültetvénytelepítés engedélyezéséhez űrlap és tájékoztató a NÉBIH honlapján, a Növénytermesztési és Kertészeti Igazgatóság aktuális információi között található.

A telepítési engedély kiadásának feltétele, hogy a terület szerepeljen a gyümölcs termőhelyi kataszterben. A 2014. előtt termőhelyi ökológiai alkalmasság tekintetében vizsgált területeket a Nemzeti Agrárkutatási és Innovációs Központ (NAIK) Gyümölcstermesztési Kutatóintézete bejegyezte a NÉBIH számára átadott termőhelyi kataszterbe. Gyümölcs termőhelyi kataszterben nem szereplő területek kataszterbe vonását **a telepítési engedély kérelem benyújtását megelőzően** kell kezdeményezze a terület tulajdonosa vagy használója. A termőhelyi kataszteri eljárás során a NÉBIH a NAIK Gyümölcstermesztési Kutatóintézetnek a terület gyümölcstermesztésre való ökológiai alkalmasságáról készített szakvéleményére alapozva dönt a terület gyümölcs termőhelyi kataszterbe sorolásáról. A szakvélemény elkészítésének költsége az eljárást kezdeményezőt terheli. Az eljárást kezdeményező a szakvéleményt a

**NAIK Gyümölcstermesztési Kutatóintézettől a következő elérhetőségeken keresztül rendelheti meg: 1223 Budapest, Park u. 2;** [**gy.szenci@resinfru.hu**](mailto:gy.szenci@resinfru.hu)**; 06 1 362 1596.**

Ha a gazdálkodó a terület termőhelyi kataszterbe sorolását szakvélemény benyújtása nélkül kezdeményezi, a NÉBIH kéri fel a NAIK GYKI-t a szakvélemény elkészítésére, **de ebben az esetben hosszabb az eljárás.**

A szőlőtermesztésről és a borgazdálkodásról szóló 2004. évi XVIII. törvény 4. § (2) bekezdése szerint: ***A borszőlő termőhelyi kataszterbe sorolt területeken gyümölcsös telepítése csak az illetékes hegyközség hozzájárulásával lehetséges. Gyümölcsös telepítéséhez 0,5 ha-nál nagyobb területen, az ingatlan határától legalább 5 méteres védősáv megtartásával adható hozzájárulás.*** Ezért szőlő termőhelyi kataszterbe sorolt terület esetén a gyümölcs termőhelyi kataszteri eljárás vagy gyümölcsültetvény telepítés engedélyezési eljárás kezdeményezését megelőzően **célszerű előzetesen megkérni a hegyközség hozzájárulását a tervezett ültetvény telepítéséhez**.

Az ültetvénytelepítési engedélyt a terület tulajdonosa vagy bejegyzett használója csak **a gyümölcs termőhelyi kataszterbe sorolt területre** kérhet. Ha a földhasználó kéri a telepítési engedélyt vagy az ingatlant haszonélvezeti jog terheli, szükség van a tulajdonos(ok) és/vagy a haszonélvező(k) nyilatkozatára a gyümölcsültetvény telepítéshez történő hozzájárulásról. Osztatlan közös tulajdon esetén szintén szükség van a társtulajdonos(ok) hozzájáruló nyilatkozatára vagy a bejegyzett földhasználati rend igazolására.

A betelepítendő területre regisztrált talajvédelmi szakértővel talajvédelmi tervet kell készíttetni és a NÉBIH számára megküldeni. A talajvédelmi tervet az engedélyezési eljárásban talajvédelmi szakhatóságként résztvevő megyei kormányhivatal véleményezi. A talajvédelmi hatóságnak a talajvédelmi tervet a NÉBIH küldi meg, ezért a NÉBIH felé igazolni szükséges a szakhatóságként közreműködő megyei kormányhivatal igazgatási szolgáltatási díjának (28.000 Ft) befizetését.

A törvény előírja a telepítés fajtánkénti területének, valamint a térállás rögzítését is. Ezért a telepítési engedély kérelem űrlap növényanyagra vonatkozó részét minden esetben teljes mértékben ki kell tölteni. Tapasztalatunk szerint a kérelmezők gyakran nem tüntetik fel a telepítendő oltványok alanyát, illetve idegentermékenyülő faj/fajta telepítésénél nem gondolnak a megfelelő porzófajta meghatározására.

Amennyiben az ültetvénytelepítés nem terjed ki a földrészlet teljes területére vagy több gyümölcsfajt telepítenek, vázrajzon szükséges bemutatni a telepítés, illetve azon belül az egyes gyümölcsfajok elhelyezkedését a földrészleten.

A telepítésre felhasználható szaporítóanyagok

Árutermő ültetvénybe minden esetben csak ellenőrzött szaporítóanyag telepíthető. A hazai árutermelő faiskolákat a megyei kormányhivatalok évente rendszeresen ellenőrzik. A vírustesztelt, certifikált kategóriában minősített szaporítóanyagon a NÉBIH által kibocsátott kék színű hivatalos címke és növényútlevél, a CAC kategóriájú, csak tünetmentes szaporítóanyagokon lehet a NÉBIH által készített vagy a termelő által előállított címke és növényútlevél is. A hazai faiskola vagy szaporítóanyag nagykereskedő a szaporítóanyag átadásával egy időben köteles származási igazolványt kiállítani. A származási igazolványt legalább az ültetvény termőre fordulásáig meg kell őrizni.

Az Unió tagállamaiban előállított szaporítóanyagok korlátozás nélkül forgalmazhatóak minden tagállamban, így Magyarországon is. Az Uniós tagállamokban előállított szaporítóanyagokon is a hazaihoz hasonló formátumú, megegyező adattartalmú címke kell legyen. Az Unió nem minden tagállamában használnak a hazaihoz hasonló származási igazolványt. Saját célra történt behozatal esetén a címkéken kívül természetesen a szaporítóanyag számláját szükséges megőrizni. Ha a külföldi szaporítóanyagot hazai kereskedő vagy faiskola forgalmazza, az a külföldi szaporítóanyagról is köteles származási igazolványt kiállítani.

Az Európai Unión kívüli országból gyümölcs szaporítóanyag csak a NÉBIH előzetes engedélyével hozható be. A harmadik országból importengedéllyel beérkezett szaporítóanyagot az illetékes megyei kormányhivatal Vetőmagfelügyeleti Osztályára be kell jelenteni. A megvizsgált szaporítóanyagról a felügyelő belföldiesítő jegyzőkönyvet és származási igazolványt állít ki.

Lehetőség van saját felhasználásra úgynevezett házi faiskolában előállítani az elültetendő szaporítóanyagot. Ennek feltétele, hogy a felhasznált alapanyagok (alany és nemes egyaránt) igazolt származású kell legyen. A házi faiskolát növény-egészségügyi ellenőrzésre február 28-ig be kell jelenteni a megyei kormányhivatal Növény- és Talajvédelmi Osztályára, valamint a NÉBIH-hez.

A gyümölcs ültetvénykataszter vezetése

Az ültetvénykataszter vezetésére is 2014. óta a NÉBIH van kijelölve, hisz a kataszter kiinduló adatállománya, a kiadott telepítési engedélyek adatai rendelkezésre állnak. A ültetvénykataszterbe első lépésként a telepítő és az eltelepítendő ültetvény kiadott telepítési engedélyekben feltüntetett adatai kerülnek. Az ültetvény megvalósítását – az ültetés elvégzését a telepítő be kell jelentse a NÉBIH-nek. Ha a telepítés valamely okból nem valósítható meg az engedélyben foglaltak szerint, s a fajtaösszetétel vagy a térállás 10 %-nál nagyobb mértékben eltér a telepítési engedélyben foglaltaktól, kérni kell az engedély módosítását. Ha a telepítési engedélytől való eltérés kisebb 10 %-nál, elegendő a telepítés megtörténtének bejelentésekor jelezni az engedélytől való eltérést.

**Az ültetvény termőre fordulását a telepítő szintén a NÉBIH felé kell bejelentse.** A NÉBIH erről értesíti az illetékes megyei kormányhivatal. A kormányhivatal felügyelője helyszíni ellenőrzési jegyzőkönyvet vesz fel az ültetvényről – feltüntetve az eltelepített növényanyag származását! A helyszíni ellenőrzési jegyzőkönyv alapján rögzíti a NÉBIH az árutermő gyümölcsültetvények adatait a gyümölcs ültetvénykataszterben.

Az ültetvény használója az adataiban vagy az ültetvény használatban bekövetkezett változást 30 napon belül be kell jelentse a NÉBIH felé.

A gyümölcsültetvények kivágásához engedély nem szükséges. Az ültetvény kivágásának ültetvénykataszterben történő rögzítése érdekében az ültetvény megszűntetését a kivágást követő 30 napon belül be kell jelenteni a NÉBIH-nek.

Reméljük, hogy a gyümölcsültetvényekkel kapcsolatos hatósági feladatok egy szervezethez csoportosítása áttekinthetőbb helyzetet teremt a gazdálkodók számára, ami az engedélyeztetési, bejelentési kötelezettségek teljesítését fogja eredményezni. A teljes körű engedélyezés és termőhely, valamint ültetvény nyilvántartás a jövőben megalapozottabb szakmai döntéseket eredményezhet mind a gazdálkodók, mind az ágazatpolitika részéről.

Dr. Korbuly János

osztályvezető

NÉBIH Szőlő-Gyümölcs Szaporítóanyag Felügyeleti Osztály